PTT ตั้ง “รี แอค” ตัวแทนซื้อ-ขายพลังงานสะอาด ผ่านดิจิทัลแพลตฟอร์ม
PTT ตั้งบริษัทย่อย “รี แอค” ตัวแทนบริการซื้อขายด้านพลังงานสะอาด และความเป็นกลางทางก๊าซเรือนกระจกผ่านดิจิทัลแพลตฟอร์ม ให้แก่บริษัทที่มีเป้าหมายและต้องการจัดหาพลังงานหมุนเวียน ให้สามารถเข้าถึงแหล่งพลังงานได้ง่าย
29 พ.ย. 2564

บริษัท ปตท. จำกัด (มหาชน) หรือ PTT เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ตามที่คณะกรรมการบริษัท อัลฟ่าคอม จำกัด (Alpha Com) (บริษัทย่อยซึ่ง ปตท. ถือหุ้นทั้งหมด) ในการประชุมครั้งที่ 12/2564 วันที่ 11 ตุลาคม 2564 มีมติอนุมัติการจัดตั้งบริษัท รี แอค จำกัด (ReAcc) โดย Alpha Com ถือหุ้นร้อยละ 100 ด้วยทุนจดทะเบียน 29,000,000 บาท ซึ่งมีวัตถุประสงค์ในการเป็นตัวแทนให้บริการซื้อขายด้านพลังงานสะอาด และความเป็นกลางทางก๊าซเรือนกระจก (Climate Neutrality) ผ่านดิจิทัลแพลตฟอร์มให้แก่บริษัทที่มีเป้าหมายและต้องการจัดหาพลังงานหมุนเวียน ให้สามารถเข้าถึงแหล่งพลังงานดังกล่าวได้ง่าย
โดยมีบริการหลัก อาทิ การซื้อขายใบรับรองพลังงานหมุนเวียน (Renewable Energy Certificates หรือ RECs) ระบบในการซื้อขายไฟฟ้าในรูปแบบ Corporate Power Purchase Agreement (CPPA) รวมถึงการใช้พลังงานหมุนเวียนกับรถยนต์ไฟฟ้า ซึ่งการพัฒนาธุรกิจดังกล่าวสอดคล้องตามกลยุทธ์ New S-Curve ของ ปตท. ในธุรกิจทางด้านพลังงานหมุนเวียน โดยได้จดทะเบียนจัดตั้งบริษัทดังกล่าว แล้วเสร็จวันที่ 29 พฤศจิกายน 2564
ทั้งนี้รายการดังกล่าวไม่ใช่รายการที่เกี่ยวโยงกัน และขนาดของรายการไม่เข้าข่ายที่จะต้องรายงานสารสนเทศตามหลักเกณฑ์การได้มาและจำหน่ายไปซึ่งสินทรัพย์ของบริษัทจดทะเบียน แต่เป็นการได้มาหรือจำหน่ายไปซึ่งเงินลงทุนในบริษัทอื่น ที่เป็นผลให้บริษัทอื่นนั้นมีสภาพในการเป็นบริษัทย่อยของบริษัทจดทะเบียนหรือของบริษัทย่อยนั้น ซึ่งรายการดังกล่าวส่งผลให้ ReAcc เป็นบริษัทย่อยของ ปตท.
 